Sklep Sveta

z dne 22. septembra 1997

o odobritvi, v imenu Skupnosti, spremembe Konvencije o nadzoru prehoda nevarnih odpadkov prek mej in njihovega odstranjevanja (Baselska konvencija), kakor je bilo določeno v Odločbi III/1 konference pogodbenic

(97/640/ES)

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti člena 130s(1) Pogodbe v povezavi s prvim stavkom člena 228 (2) in prvim pododstavkom člena 228 (3) Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ker je s Sklepom 93/98/EGS [3] Skupnost odobrila Konvencijo o nadzoru prehoda nevarnih odpadkov prek meja in njihovega odstranjevanja, imenovano Baselska konvencija, ter postala pogodbenica Konvencije 7. maja 1994;

ker je na podlagi Sklepa Sveta z dne 22. junija 1995 Komisija po posvetovanju s predstavniki držav članic sodelovala v imenu Skupnosti pri pogajanjih v smislu tretjega srečanja konference članic Baselske konvencije, z namenom sprejeti spremembo Konvencije skladno z Odločbo II/12 konference držav članic; ker naj bi bil skladno z navedeno odločbo izvoz nevarnih odpadkov z namenom končne odstranitve iz držav članic OECD v države nečlanice OECD nemudoma prepovedan ter naj bi se izvoz nevarnih odpadkov, ki je namenjen za postopke predelave, postopoma ukinil do 31. decembra 1997 in prepovedal s tem dnem;

ker je kot posledica pogajanj 22. septembra 1995 konferenca članic sprejela Odločbo III/1, s katero so bili vanjo vključeni novi člen 7bis Preambule, novi člen 4 A in nova Priloga VII Konvencije; ker je namen Odločbe III/1 nemudoma prepovedati izvoze nevarnih odpadkov, namenjenih na dokončno odstranitev iz članic, naštetih v Prilogi VII, v države, ki tam niso navedene, in do 31. decembra 1997 postopoma ukiniti in s tem dnem prepovedati izvoz nevarnih odpadkov za postopke predelave iz članic, naštetih v Prilogi VII, v države, ki tam niso navedene;

ker je bila zakonodaja Skupnosti o prevozu odpadkov spremenjeni skladno z Uredbo Sveta (ES) št. 120/97z dne 20. januarja 1997 o spremembi Uredbe (EGS) št. 259/93 o nadzorovanju in kontroli pošiljk odpadkov znotraj Evropske skupnosti, v njo in iz nje [4];

ker je na podlagi člena 17 Konvencije sprememba Baselske konvencije odprta za ratifikacijo, odobritev, uradno potrditev ali sprejem; ker bo sprememba začela veljati med članicami, ki so jo sprejele v 90 dneh od dne, ko bo depozitar prejel listine o ratifikaciji, odobritvi, uradni potrditvi ali sprejetju s strani vsaj treh četrtin pogodbenic, ki so sprejele spremembo,

SKLENIL NASLEDNJE:

Člen 1

S tem se v imenu Skupnosti odobri sprememba Konvencije o nadzoru pošiljk nevarnih odpadkov prek meja in njihovega odstranjevanja, določene z Odločbo III/1, ki jo je sprejela konferenca pogodbenic 22. septembra 1995.

Besedilo spremembe je priloženo temu sklepu.

Člen 2

Predsednik Sveta je s tem pooblaščen, da imenuje osebo(e), pooblaščen(e), da v imenu Skupnosti deponirajo listino o odobritvi pri generalnem sekretarju Združenih narodov, kakor predvideva člen 17 konvencije.

Člen 3

Ta sklep se objavi v Uradnem listu Evropskih skupnosti.

V Bruslju, 22. septembra 1997

Za Svet

Predsednik

F. Boden

[1] UL C 197, 27.6.1997, str. 12.

[2] Mnenje, podano 16. septembra 1997 (še ni objavljeno v Uradnem listu).

[3] UL L 39, 16.2.1993, str. 1.

[4] UL L 22, 24.1.1997, str. 14.

--------------------------------------------------